Video: Skenkings stroom in vir student in vullis-videoEckhard Binding. (Foto: Facebook) “Dit was glad nie ŉ reklamefoefie nie. Ek het dit nie gedoen sodat iemand ŉ video kon neem nie. Ek het dit gedoen, want dit was die ordentlike ding om te doen.” Só sê Eckhard Binding (21), ŉ derdejaarstudent in bank- en beleggingsbestuur aan die Universiteit van die Vrystaat (UV), wat wyd geloof word nadat ŉ video van hom op sosiale media versprei is waar gesien kan word hoe hy die gemors opruim wat deur betogers op die Kovsie-kampus gestrooi is. Die video is Vrydag by die Thakaneng-brug op die UV-kampus in Bloemfontein geneem. Betogende studente en werknemers het deur die kampus beweeg, ingangshekke versper en tafels en asblikke omgegooi in protes teen die uitkontraktering van werksgeleenthede by die universiteit. Lesings is ontwrig en skade aan universiteitseiendom aangerig. Binding sê hy het omstreeks 11:00 klaargemaak met ŉ klas toe hy verby die brug gestap en die skare betogers sien deurbeweeg het. “Hulle het deur die [Thakaneng-sentrum] gestap en al wat ŉ tafel, stoel en asblik is, omgegooi,” vertel hy. “Ek was baie gefrustreerd en het probeer dink aan ŉ manier waarop ek kan help. Ek het geweet ek kan alleen nie veel vermag teen ŉ hele skare betogers nie, maar ek kan iéts doen. Toe begin ek maar papier en rommel optel en dit terug in die asblikke gooi. Ek het byna eiehandig daardie hele brug agter hulle skoongemaak.” Toe Binding egter aan die ander kant van die brug kom en die laaste paar papiere probeer optel en in die asblik gooi, het hy hom hier teen die betogers vasgeloop. Dit is toe dat die opspraakwekkende video, wat nou al derduisende kere op sosiale media gedeel is, geneem is. Binding het afgebuk en rommel in die asblik gegooi net sodat twee vroue wat deel was van die betoging dit weer uit die asblik kon haal en op die grond gooi. Op die video kan gesien word hoe Binding weer en weer afbuk en die papiere optel en die betogers dit weer en weer uit die asblik haal en op die grond neergooi. Iemand het in ŉ stadium vir Binding gesê om dit eerder te los aangesien dit hopeloos is, maar hy het hom nie hieraan gesteur nie en geduldig net weer afgebuk en die rommel opgetel. “Nee wat, ek het nie gefrustreerd geraak nie,” sê hy. “As dit ŉ man was wat my uitgedaag het, sou dit dalk ŉ ander storie gewees het, want dan sou die testosteroon ingetree het. Maar dit was hierdie twee meisies wat by die asblik gestaan het en ek het net myself heeltemal afgesny en gesorg dat hulle uitdagende houding my nie raak nie. Ek wou juis nie vir hulle die reaksie gee wat hulle wil hê nie.” ‘n Skermskoot uit die video. Ja, erken hy, dit is vir hom teleurstellend dat niemand ingetree het om hom te help nie. “Dit is teleurstellend. Almal het net gestaan en video’s neem. Ek kan verstaan hoekom mense nie betrokke wil raak nie, want dit is ŉ intimiderende situasie. Maar as een ou help, sal nog ŉ ou help en nog ŉ persoon intree en dan is daar naderhand ŉ hele groep wat help. Dit gaan nie oor wit of swart nie. Dit gaan oor die ordentlike ding doen.” Ook die moontlikheid dat betogers met hom handgemeen kon raak, het Binding nie afgeskrik nie. “Ek het geweet solank ek my kant skoon hou, sal daar niks gebeur nie. En as daar wél iets gebeur, is die gereg aan my kant,” sê hy. “Ek het in elk geval laaste gelag. Teen die tyd dat die video geneem is, het ek klaar die hele brug skoongemaak. En toe ek sien die twee meisies gaan my nie toelaat om die rommel in ŉ asblik te gooi nie, het ek alles in ŉ boks gegooi en dit in ŉ ander vullisdrom gaan gooi.” Binding sê dié voorval was eintlik onbedoeld die ideale wegspringplek vir ŉ niewinsgewende organisasie wat hy en sy pa reeds in Desember besluit het om op die been te bring. Die organisasie, genaamd Start Talking SA, het ten doel om sosiale kohesie in Suid-Afrika te bevorder en Binding se gedrag in dié video is presies die soort gedrag wat hy wil aanmoedig. Boonop het talle voornemende skenkers na vore getree nadat hulle die video op sosiale media gesien het en vir Binding beurse, skenkings en selfs studiefinansiering aangebied. Hy sê hy is tans in kontak met die mense wat die goedhartige aanbiedinge gemaak het omdat hy graag dié geldskenkings wil gebruik om Start Talking SA aan die gang te kry. “Ek is baie dankbaar vir die skenkings en opgewonde om Start Talking SA behoorlik aan die gang te kry. Maar ek wil graag hê dat die boodskap van hierdie video nie verlore moet gaan nie. As elkeen wat die video gekyk het volgende keer in ŉ soortgelyke situasie kies om die uitsondering te wees en wel iets te doen, gaan dit ŉ groot verskil maak.” Besoek Start Talking SA se Facebook-blad hier. https://www.facebook.com/UNCUTSA/videos/2477424229145397/